Mallet en Meyer bring hulde aan Joost | Maroela Media
Mallet en Meyer bring hulde aan Joost
Nick Mallett en Heyneke Meyer, voormalige Springbok-afrigters, het hulde gebring aan Joost van der Westhuizen wat Maandag oorlede is.
Mallett het Van der Westhuizen as ŉ dapper speler beskryf en gesê hy was die beste skrumskakel wat die wêreld nog gesien het. “Dit was ŉ groot voorreg om Joost van 1997 tot 2000 af te rig. Hy was reeds ŉ gevestigde Springbok nadat hulle in 1995 die Wêreldbeker gewen het. Hy was ŉ sleutelspeler in die span wat ek in 1997 gekies het.
“Hy was ŉ besonderse atleet, ŉ baie ongewone speler vir ŉ nommer nege. Hy was baie lank en het links geskop. Dit was besonder moeilik om hom te duik en hy het ŉ besonderse oog gehad vir ŉ gaping,” het Mallett gesê. “Hy was ŉ ongelooflike rugbyspeler en het sy siekte op dieselfde wyse beveg.”
Volgens Meyer het Van der Westhuizen ŉ groot verskil in mense se lewe gemaak. “Hy was ŉ vegter en ŉ leier. Rugby bou nie karakter nie maar openbaar karakter. Ek is so trots op hom. Sy lig het net al helderder begin skyn. Hy het ondanks sy siekte steeds vir mense omgegee en ŉ groot verskil gemaak. Ek respekteer hom en was baie trots om hom my kaptein en vriend te noem. Hy sal regtig gemis word.”
ŉ Openbare gedenkdiens word vanmiddag by Loftus Versfeld vir Van der Westhuizen gehou. ŉ Kerkdiens is reeds aan die gang vir familie en vriende.
Scott-Crossley hoor oor borgtog
Paartjie glo uit weerwraak op kleinhoewe aangeval
Hannelie Wes-Kaap · 2 jaar gelede
Dis so mooi gestel Heyneke Meyer en Nick Mallett. Joost was die beste skrumskakel in die geskiedenis. Rus in Vrede liewe Joost no. 9